คลังจัดเต็มแพคเกจกระตุ้นเศรษฐกิจ2แสนล้าน
คลังชงครม. เศรษฐกิจเห็นชอบแพคเกจกระตุ้นเศรษฐกิจเร่งด่วนทำให้เงินหมุนในระบบ 2 แสนล้านบาท เบ่งจีดีพีโตเพิ่ม 1%
15 ส.ค. 2562

คลังชงครม. เศรษฐกิจเห็นชอบแพคเกจกระตุ้นเศรษฐกิจเร่งด่วนทำให้เงินหมุนในระบบ 2 แสนล้านบาท เบ่งจีดีพีโตเพิ่ม 1%
นายอุตตม สาวนายน รมว.คลัง เปิดเผยว่า แพคเกจมาตรการกระตุ้นเศรษฐกิจที่จะเสนอให้คณะรัฐมนตรี (ครม.) เศรษฐกิจ เห็นชอบในวันที่ 16 ส.ค. นี้ ถึงแม้ว่าจะใช้เม็ดเงินไม่ถึง 1 แสนล้านบาท แต่จะมีเม็ดเงินหมุนในระบบเศรษฐกิจมากกว่า 1 แสนล้านบาท เพื่อเตรียมรองรับความผันจากเศรษฐกิจโลกที่ชะลอตัวและกระทบกับการส่งออกของไทยต่อเนื่อง
สำหรับชุดมาตรการ จะมีทั้งกระตุ้นการใช้จ่าย การลงทุน ดูแลภาคเกษตรกรที่ได้ผลกระทบจากภัยแล้งก่อนหน้านี้ รวมถึงการกระตุ้นการท่องเที่ยวซึ่งจะมีการแจกเงินเพื่อให้มั่นใจว่าประชาชนมีเงินเที่ยว ซึ่งจะเปิดกว้างเที่ยวได้ทุกจังหวัด เพราะการท่องเที่ยวมีการเชื่อมต่อในแต่ละจังหวัดอยู่แล้ว
"จากแพคเกจกระตุ้นเศรษฐกิจเศรษฐกิจมากกว่า 1 แสนล้านบาท แต่เม็ดเงินใช้ไม่ถึง เงินที่จะมาใช้จากมาจากทั้งจากงบกลาง และเงินหน่วยงานที่เกี่ยวข้อง เช่น ธนาคารเพื่อการเกษตรและาสกรณ์การเกษตร (ธ.ก.ส.) ที่จะออกมาตรการช่วยเหลือเกษตรกร" นายอุตตม กล่าว
รายงานจากกระทรวงการคลัง เปิดเผยว่า แพคเกจมาตรการกระตุ้นเศรษฐกิจ หวังให้เกิดเงินหมุนเวียนในระบบเศรษฐกิจกว่า 2 แสนล้านบาท ประกอบด้วย 3 ด้านหลัก ได้แก่
1. มาตรการบรรเทา ช่วยเหลือเกษตรกรที่ได้รับผลกระทบจากภัยแล้ง เช่น การช่วยเหลือเกษตรกรผ่อนคลายหนี้สินสนับสนุนพิเศษด้านดอกเบี้ย ทั้งสนับสนุนสินเชื่อใหม่และต้นทุนการเพาะปลูก โดย ธ.ก.ส. จะเป็นผู้รับผิดชอบมาตรการทั้งหมด
2. มาตรการดูแลปรับเพิ่มสวัสดิการสำหรับผู้มีรายได้น้อยผ่านบัตรสวัสดิการแห่งรัฐรอบใหม่ ด้วยการแจกเงินให้กับผู้ถือบัตรสวัสดิการแห่งรัฐเป็นกรณีพิเศษเพิ่มอีก 2 เดือน ระหว่างเดือนส.ค.-ก.ย. 2562 รวมวงเงินกว่า 20,000 ล้านบาท ประกอบด้วย การแจกเงินพิเศษให้กับผู้ถือบัตรคนจนทุกคนๆ ละ 500 บาท เป็นเวลา 2 เดือน รวม 1,000 บาท เพื่อช่วยลดค่าครองชีพและกระตุ้นเศรษฐกิจรากหญ้า โดยใช้งบประมาณ 14,600 ล้านบาท มีผู้ได้รับสิทธิทั้ง 14.6 ล้านคน
นอกจากนี้ ยังมีการแจกเงินบรรเทาค่าใช้จ่ายให้แก่ผู้สูงอายุที่ถือบัตรคนจนและมีอายุ 60 ปีขึ้นไป อีก 2 เดือนๆ ละ 500 บาท รวม 1,000 บาท ซึ่งมีกลุ่มเป้าหมายได้รับเงิน 5 ล้านคน ใช้งบประมาณ 5,000 ล้านบาท รวมถึงการแจกเงินช่วยเหลือการเลี้ยงดูบุตรให้แก่ผู้ถือบัตรคนจนที่ได้รับเงินอุดหนุนเพื่อการเลี้ยงดูเด็กแรกเกิดมีอายุ 0-6 ปี เพิ่มเดือนละ 300 บาท เป็นเวลา 2 เดือนรวม 600 บาท จำนวน 8 แสนคน โดยใช้งบประมาณกว่า 500 ล้านบาท
“เงินที่เติมให้กับผู้ถือบัตรคนจนรอบนี้จะเป็นเงินพิเศษ ไม่รวมกับเงินสวัสดิการพื้นฐานที่ทุกคนได้รับอยู่แล้ว โดยเงินรอบพิเศษจะทำให้คนถือบัตรสวัสดิการฯ มีโอกาสได้รับเงินเพิ่มอีกคนละ 1,000-2,600 บาท ซึ่งจะถูกนำไปเติมให้ในช่องเงินอีมันนี สามารถนำไปซื้อสินค้าและบริการผ่านจากร้านธงฟ้าประชารัฐ แอพพลิเคชันถุงเงินประชารัฐ และยังถอนเป็นเงินสดจากเครื่องเอทีเอ็มได้ด้วย” รายงานจากกระทรวงการคลัง
3. มาตรการกระตุ้นการอุปโภคบริโภคและการลงทุนในประเทศ เช่น กระตุ้นการท่องเที่ยวทั้งเมืองหลักและเมืองรอง เพื่อให้เงินสะพัดในท้องถื่นจากการใช้จ่ายอุปโภค ที่อยู่ และการช้อปสินค้าชุมชน โดยจะแจกเงินให้กับประชาชน 10 ล้านคน คนละ 1,500 บาท เป็นวงเงิน 15,000 ล้านบาท
นอกจากนั้นกระทรวงการคลังคลังเตรียมมาตรการพิเศษช่วยเหลือผู้ประกอบการเอสเอ็มอีและรายเล็กทั่วประเทศเข้าถึงเงินทุน เพื่อรักษาสภาพคล่อง รวมถึงลงทุนปรับเปลี่ยนเครื่องจักร มาตราการกระตุ้นเศรษฐกิจครั้งนี้จะทำให้เกิดเม็ดเงินหมุนเวียนในเศรษฐกิจรวมเพิ่มไม่ต่ำกว่า 2 แสนล้านบาทในครึ่งหลังของปีนี้
ด้านนายธนวรรธน์ พลวิชัย ผู้อำนวยการศูนย์พยากรเศรษฐกิจและธุรกิจมหาวิทยาลัยหอการค้าไทย กล่าวว่า ถ้ามาตรการกระตุ้นเศรษฐกิจช่วยให้มีเงินหมุนในระบบเศรษฐกิจ 2 แสนล้านบาท จะทำให้จีดีพีปี 2562 ขยายตัวเพิ่มขึ้นอย่างน้อย 1% โดยมีข้อแม้ว่าเม็ดเงินจะต้องเริ่มเข้าสู่ระบบภายในเดือน ก.ย.- ต.ค. นี้ แต่ถ้าเม็ดเงินทยอยเข้าระบบช่วง พ.ย.-ธ.ค. 2562 มาตรการนี้ก็จะมีผลช่วยให้เศรษฐกิจขยายตัวเพิ่มไม่ถึง 1%